Document ID: 31984D0099

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 21ης Φεβρουαρίου 1984
που τροποποιεί την απόφαση 81/956/ΕΟΚ περί της ισοδυναμίας των σπόρων γεωμήλων προς φύτευση που παράγονται σε τρίτες χώρες
(84/99/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 66/403/ΕΟΚ του Συμβουλίου της 14ης Ιουνίου 1966 περί εμπορίας σπόρων προς φύτευση (1), όπως τροποποιήθηκε τελευταία από την οδηγία 81/561/ΕΟΚ (2), και ιδίως το άρθρο 15 παράγραφος 1,
την πρόταση της Επιτροπής,
Εκτιμώντας:
ότι, με τις αποφάσεις 72/294/ΕΟΚ (3), 75/370/ΕΟΚ (4), 78/691/ΕΟΚ (5) και 81/956/ΕΟΚ (6), το Συμβούλιο διαπίστωσε ότι τα γεώμηλα προς σπορά που συγκομίζονται και ελέγχονται επισήμως στην Αυστρία, Ελβετία και Πολωνία παρέχουν τις ίδιες εγγυήσεις με γεώμηλα προς σπορά που συγκομίζονται και ελέγχονται στην Κοινότητα·
ότι η διάρκεια ισχύος της ισοδυναμίας αυτής έληξε στις 30 Ιουνίου 1983· ότι πρέπει, εντούτοις, να διατηρηθεί η ισοδυναμία αυτή για μια νέα περίοδο, εφόσον αποδείχτηκε ότι εξακολουθούν να πληρούνται οι όροι στους οποίους είχαν στηριχθεί στην αρχή οι κοινοτικές διαπιστώσεις όσον αφορά τις ισχύουσες προδιαγραφές και τις λεπτομέρειες εφαρμογής της διαδικασίας πιστοποιήσεως αυτών των γεωμήλων προς σπορά·
ότι, ωστόσο, η ισοδυναμία δεν μπορεί να χρησιμοποιηθεί στην πράξη παρά μόνον εάν τα γεώμηλα προς σπορά ανταποκρίνονται και στους όρους τους οποίους τα κράτη μέλη οφείλουν να καθορίσουν βάσει της οδηγίας 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (7), όπως τροποποιήθηκε τελευταία από την οδηγία 81/7/ΕΟΚ (8)·
ότι, όσον αφορά το θέμα αυτό, ορίστηκε ότι η υπάρχουσα φυτοϋγειονομική κατάσταση στην Αυστρία και την Ελβετία σχετικά με το corynebacterium sepedonicum και με το potato spindle tuber viroid πρέπει να μελετηθεί σε βάθος· ότι, στο μεταξύ, δεν υπάρχουν φυτοϋγειονομικά στοιχεία τα οποία να αντιτίθενται σε μια ανανέωση της ισοδυναμίας για χρονικό διάστημα δύο ετών, που είναι αναγκαίο για τη μελέτη αυτή·
ότι, αντιθέτως, δοθείσης της υπάρχουσας στην Πολωνία φυτοϋγειονομικής κατάστασης σχετικά με τους εν λόγω οργανισμούς, το Συμβούλιο, με την απόφαση 83/640/ΕΟΚ (9), καθόρισε ειδικούς φυτοϋγειονομικούς όρους στους οποίους υπόκεινται στο εξής τα γεώμηλα προς σπορά καταγωγής αυτής της χώρας·
ότι, ως εκ τούτου, η ανανέωση της ισοδυναμίας για την Πολωνία μπορεί να χορηγηθεί μόνο με τις προϋποθέσεις που καθορίζονται από την απόφαση 83/640/ΕΟΚ·
ότι, εξάλλου, η παρούσα απόφαση δεν αποκλείει την άρση των κοινοτικών διαπιστώσεων ή τη μη παράταση της περιόδου ισχύος τους, εφόσον διαπιστωθεί ότι οι προϋποθέσεις στις οποίες βασίζονται δεν πληρούνται ή δεν πληρούνται πλέον,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 2 της απόφασης 81/956/ΕΟΚ, η ημερομηνία «30 Ιουνίου 1983» αντικαθίσταται από το κείμενο: «30 Ιουνίου 1985, όσον αφορά την Αυστρία και την Ελβετία, και 31 Ιανουαρίου 1984, όσον αφορά την Πολωνία.»
Άρθρο 2
Η παρούσα απόφαση εφαρμόζεται από την 1η Ιουλίου 1983.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 21 Φεβρουαρίου 1984.

Labels: 17
5
6